*Projekts*

**LATVIJAS REPUBLIKAS MINISTRU KABINETS**

20\_\_\_. gada \_\_\_.\_\_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_ \_\_.§)

**Noteikumi par valsts nodevu par informācijas saņemšanu no**

**Fizisko personu reģistra**

*Izdoti saskaņā ar Fizisko personu reģistra likuma 24.pantu*

1. Noteikumi nosaka valsts nodevas par informācijas saņemšanu no Fizisko personu reģistra (turpmāk – Reģistrs) apmēru, samaksas kārtību, atvieglojumus un atbrīvojumus, kā arī gadījumus, kuros valsts nodevu neatmaksā.

2. Valsts nodevu par informācijas saņemšanu no Reģistra samaksā šādā apmērā:

2.1. persona, kura vairāk nekā divas reizes kalendāra gadā saņem visu Reģistrā esošo informāciju (papīra formā) par sevi vai saviem bērniem, kuri jaunāki par 18 gadiem, vai par aizbildnībā vai aizgādnībā esošo personu, – 15 *euro*;

2.2. persona, kura saņem šo noteikumu 2.1. apakšpunktā minēto informāciju, kas parakstīta ar drošu elektronisko parakstu, – 7,50 *euro*;

2.3. informācijas saņemšana (arī apliecinājums par personas statusu) par sevi, savu bērnu, kurš jaunāks par 18 gadiem, vai par aizbildnībā vai aizgādnībā esošo personu (par vienu personu), ja tā sagatavota pēc informācijas pieprasītāja norādītajiem kritērijiem (izņemot šo noteikumu 2.4. apakšpunktā minēto informāciju):

2.3.1. piecu darbdienu laikā (papīra formā) – 5,00 *euro*;

2.3.2. divu stundu laikā (papīra formā) – 20,00 *euro*;

2.3.3. trīs darbdienu laikā (elektroniski parakstīta ar drošu elektronisko parakstu) – 2,50 *euro*;

2.4. informācijas saņemšana par vienas personas dzīvesvietas adresi, ja persona pieprasa aktuālo informāciju par savu, sava bērna, kurš jaunāks par 18 gadiem, vai par aizbildnībā vai aizgādnībā esošās personas deklarēto, reģistrēto vai norādīto dzīvesvietu, – 2,50 *euro*;

2.5. informācijas saņemšana par trešo personu (par vienu personu), ja informācija sagatavota pēc informācijas pieprasītāja norādītajiem kritērijiem:

2.5.1. piecu darbdienu laikā (papīra formā) – 12,50 *euro*;

2.5.2. divu stundu laikā (papīra formā) – 35,00 *euro*;

2.5.3. trīs darbdienu laikā (elektroniski parakstīta ar drošu elektronisko parakstu) – 10,00 *euro*;

2.6. informācijas saņemšana tiešsaistes datu pārraides režīmā, pamatojoties uz noslēgtu rakstveida vienošanos, izņemot uzticamus sertifikācijas pakalpojumu sniedzējus un kvalificētus identifikācijas pakalpojumu sniedzējus, – 2,00 *euro*;

2.7. informācija par aktuālo un iepriekšējo personas kodu, ja to pieprasa un saņem, izmantojot speciālo tiešsaistes formu – 2,00 *euro*;

2.8. statistiskas informācijas saņemšana rakstveidā (viena lappuse) – 5,00 *euro*;

2.9. informācijas saņemšana par noteiktā laikposmā mirušām personām (miršanas fakta apliecinājums – miris), ja informācija tiek pieprasīta par laikposmu:

2.9.1. līdz vienam gadam – 150,00 *euro*;

2.9.2. no viena līdz pieciem gadiem – 240,00 *euro*;

2.9.3. kas pārsniedz piecus gadus – 345,00 *euro*.

3. Valsts nodevas apmēru samazina par 50 procentiem, ja šo noteikumu 2.3., 2.4. un 2.5. apakšpunktā minēto informāciju pieprasa:

3.1. politiski represētā persona;

3.2. nacionālās pretošanās kustības dalībnieks;

3.3. persona, kurai pašai vai kopā ar laulāto, vai personas laulātajam ir trīs bērni vai vairāk (tai skaitā audžuģimenē ievietoti un aizbildnībā esoši bērni) vecumā līdz 18 gadiem vai bērni līdz 24 gadu vecumam, kuri iegūst vispārējo, profesionālo vai augstāko izglītību;

3.4. aizbildnis vai aizgādnis par aizbildnībā vai aizgādnībā esošo personu.

4. No valsts nodevas samaksas ir atbrīvotas šādas personas, kuras pieprasa šo noteikumu 2.3., 2.4. un 2.5. apakšpunktā minēto informāciju:

4.1. persona ar invaliditāti;

4.2. Černobiļas atomelektrostacijas avārijas seku likvidēšanas dalībnieks;

4.3. persona, kura sasniegusi Latvijas Republikā vecuma pensijas piešķiršanai noteikto vecumu;

4.4. persona, kurai Latvijas Republikā piešķirta vecuma pensija;

4.5. trūcīgas ģimenes loceklis vai atsevišķi dzīvojoša trūcīga persona.

5. Ja Pilsonības un migrācijas lietu pārvaldes (turpmāk - Pārvalde), pašvaldības vai tās izveidotas iestādes (turpmāk - Pašvaldība), vai Latvijas Republikas diplomātiskās un konsulārās pārstāvniecības (turpmāk - Pārstāvniecība) ārvalstīs rīcībā nav informācijas par personas piederību šo noteikumu [3.](https://likumi.lv/ta/id/293177#p3) un [4.](https://likumi.lv/ta/id/293177#p4) punktā minētajam statusam, persona uzrāda dokumentu, kas apliecina attiecīgo statusu.

6. Valsts nodevas maksājumu veic valsts vai pašvaldības budžetā pirms informācijas saņemšanas no Reģistra:

6.1. ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus;

6.2. Pārvaldē, Pašvaldībā vai Pārstāvniecībā ārvalstīs ar maksājumu karti maksājumu karšu pieņemšanas terminālī vai citā alternatīvā sistēmā, ja Pārvalde, Pašvaldība, Ārlietu ministrija, vai starpniekinstitūcija to tehniski nodrošina;

6.3. Pārvaldē, izmantojot speciālo tiešsaistes formu, ja informācija pieprasīta par sevi, savu bērnu, kurš jaunāks par 18 gadiem, vai par aizbildnībā vai aizgādnībā esošu personu;

6.4. Pašvaldībā skaidrā naudā, ja Pašvaldība šādu iespēju piedāvā;

6.5. Pārstāvniecībā ārvalstīs, izmantojot maksājumu veidus saskaņā ar rezidences valsts norēķinu specifiku.

7. Valsts nodevu ieskaita:

7.1. valsts budžetā, ja informāciju izsniedz Pārvalde vai Pārstāvniecība ārvalstīs;

7.2. pašvaldības budžetā, ja informāciju izsniedz Pašvaldība.

8. Valsts nodevu neatmaksā, ja:

8.1. pagarināts pieprasījuma izskatīšanas termiņš;

8.2. pieņemts lēmums atteikt personai izsniegt informāciju no Reģistra;

8.3. persona atsaukusi pieprasījumu vai atsakās saņemt sagatavoto informāciju.

9. Noteikumi stājas spēkā 2021.gada 29.jūnijā.

Ministru prezidents  A.K.Kariņš

Iekšlietu ministre  M.Golubeva

Iesniedzējs:

Iekšlietu ministre  M.Golubeva

Vīza: valsts sekretārs D.Trofimovs

Muceniece 67829724

inese.muceniece@pmlp.gov.lv